Rozhodnutie Rady 2003/567/SZBP
z 21. júla 2003,
ktorým sa vykonáva spoločná pozícia 1999/533/SZBP týkajúca sa príspevku Európskej únie na podporu urýchleného nadobudnutia platnosti Zmluvy o úplnom zákaze jadrových skúšok (CTBT)
RADA EURÓPSKEJ ÚNIE,
so zreteľom na spoločnú pozíciu Rady 1999/533/SBZP z 29. júla 1999 týkajúca sa príspevku Európskej únie na podporu urýchleného nadobudnutia platnosti Zmluvy o úplnom zákaze jadrových skúšok (CTBT) [1], a najmä na jej články 1 a 4 v spojení s článkom 23 ods. 2 Zmluvy o Európskej únii,
keďže:
(1) V súlade s článkom 4 spoločnej pozície 1999/533/SZBP Európska únia podnikla kroky na podporu všetkých štátov, ktoré ešte bezodkladne nepodpísali a neratifikovali CTBT, najmä tie štáty zo zoznamu 44, ktorých ratifikácia je potrebná pre nadobudnutie platnosti CTBT.
(2) Je vhodné prispieť k úspešnému výsledku tretej konferencie podľa článku XIV CTBT, ktorá sa bude konať vo Viedni od 3. do 5. septembra 2003 s cieľom urýchliť CTBT ratifikačný proces, aby sa napomohlo nadobudnutiu platnosti CTBT čo najskôr,
ROZHODLA TAKTO:
Článok 1
V rámci podpory skorého nadobudnutia platnosti CTBT, ktorá je uvedená v článku 1 spoločnej pozície 1999/533/SBZP, Európska únia vyzýva všetky štáty, ktoré ešte bezodkladne nepodpísali a neratifikovali CTBT.
Na tento účel Európska únia vyzýva:
a) prednostne tie štáty zo zoznamu 44, ktorých podpis a ratifikácia sú potrebné na nadobudnutie platnosti CTBT;
b) tie štáty, ktoré podpísali, ale ešte neratifikovali CTBT, najmä tie štáty, v ktorých budú stanice Medzinárodného monitorovacieho systému (IMS);
c) tie štáty, ktoré ešte nepodpísali CTBT, najmä tie štáty, v ktorých budú stanice IMS.
Článok 2
Európska únia podporuje zvolanie konferencie podľa článku XIV CTBT na politickej úrovni.
Článok 3
S cieľom urýchlenia ratifikačného procesu a uľahčenia nadobudnutia platnosti CTBT v čo najkratšom čase sa Európska únia spojí s regionálnymi organizáciami [ako sú Africká únia, Organizácia amerických štátov (OAS) a Združenie štátov východnej Ázie (ASEAN)].
Článok 4
Predsedníctvo informuje dočasný technický sekretariát CTBT o vykonávaní článkov 1 a 2.
Článok 5
Toto rozhodnutie nadobúda účinnosť dňom jeho prijatia.
Článok 6
Toto rozhodnutie sa uverejní v Úradnom vestníku Európskej únie.
V Bruseli 21. júla 2003